Μητροπολίτης Φωκίδος Αθηναγόρας

Ο Μητροπολίτης Αθηναγόρας (κατά κόσμον Νικόλαος Ζακόπουλος, Αμάραντος Ιωαννίνων, 25 Απριλίου 1931 - Αθήνα, 16 Φεβρουαρίου 2015) ήταν Έλληνας θεολόγος, πανεπιστημιακός και ιεράρχης της Εκκλησίας της Ελλάδος, ο οποίος διετέλεσε Μητροπολίτης Φωκίδος από το 1986 έως την παραίτησή του το 2014.

Βιογραφικά στοιχεία
Ο κατά κόσμον Νικόλαος Ζακόπουλος γεννήθηκε στον χωριό Αμάραντος του Δήμου Κόνιτσας στο Νομό Ιωαννίνων το 1931. Παρακολούθησε τα εγκύκλια μαθήματα στη γενέτειρά του και τα δευτεροβάθμια στην Κέρκυρα και την Κόνιτσα. 

Σπούδασε στη Θεολογική Σχολή του Εθνικού και Καποδιστριακού Πανεπιστημίου Αθηνών, από όπου και αποφοίτησε το 1956. Το 1967 ανακηρύχθηκε διδάκτωρ Φιλοσοφίας του Πανεπιστημίου της Γλασκώβης, ενώ πραγματοποίησε μεταδιδακτορικές σπουδές  στο Πανεπιστήμια της Οξφόρδης (1967-1968), του Τορόντο (1968-1969), του Σικάγο (1971-1972) και στο Πανεπιστήμιο Γέιλ (1977-1978), στα αντικείμενα της ψυχολογίας, της παιδαγωγικής και της σύγχρονης φιλοσοφίας. Δίδαξε ηθική και κοινωνική φιλοσοφία, φιλοσοφία του ανθρώπου και φιλοσοφία της θρησκείας στο Πανεπιστήμιο Ντε Πωλ του Σικάγο (1971-1974), φιλοσοφία του ανθρώπου στο Πανεπιστήμιο Σαιντ Τζωνς Νέας Υόρκης (1978-1979) και στη ΣΕΛΜΕ Πατρών το 1982.

Χειροτονήθηκε διάκονος και πρεσβύτερος το 1959. Από το έτος της χειροτονίας του έως την εκλογή του σε επίσκοπο διετέλεσε εφημέριος και αλλά και διευθυντής εκπαίδευσης των Ελληνικών Σχολείων της Ιεράς Αρχιεπισκοπής Θυατείρων και Μεγάλης Βρετανίας και της Ιεράς Αρχιεπισκοπής Αμερικής, ενώ διετέλεσε και πρωτοσύγκελλος στην πρώτη. Από το 1982 έως την εκλογή του σε μητροπολίτη, διετέλεσε προϊστάμενος του Ιερού Ναού Αγίου Νικόλαου οδού Αχαρνών της Ιεράς Αρχιεπισκοπής Αθηνών.

Στις 23 Σεπτεμβρίου 1986 εξελέγη Μητροπολίτης Φωκίδος, χειροτονήθηκε στο βαθμό του επισκόπου πέντε ημέρες αργότερα από τον Αρχιεπίσκοπο Αθηνών Σεραφείμ στον Ιερό Ναό Αγίου Νικολάου οδού Αχαρνών και ενθρονίστηκε στην Άμφισσα στις 23 Νοεμβρίου του ίδιου έτους.

Κατά τα 28 έτη που διαποίμανε την Μητρόπολη Φωκίδος, πραγματοποίησε σημαντικό έργο στον εκπαιδευτικό τομέα, σε συνεργασία με τους τοπικούς φορείς, είτε από τη θέση του διδάσκοντα είτε έχοντας διοικητική εκπαιδευτική θέση. Σημαντική ήταν η συμβολή του στην ανάπτυξη της μοναστικής ζωής στην μητρόπολή του και της επαναλειτουργίας αρκετών ερειπωμένων μοναστηριών της περιοχής. 

Στις 18 Μαρτίου 2014, μετά από 28 χρόνια ποιμαντορίας, παραιτήθηκε από τα καθήκοντα του στην Μητρόπολη Φωκίδος, επικαλούμενος λόγους γήρατος. Η παραίτησή του πραγματοποιήθηκε πριν εξετασθεί από την Τριμελή Επιτροπή της Διαρκούς Ιεράς Συνόδου της Εκκλησίας της Ελλάδος, η οποία θα αποφάσιζε την έκπτωσή του.Παραιτήθηκε ο μητροπολίτης Φωκίδος Αθηναγόρας

Απεβίωσε στις 16 Φεβρουαρίου 2015, σε ηλικία 83 ετών. Κηδεύτηκε με τιμές εν ενεργεία μητροπολίτη στην Άμφισσα.

Παραπομπές

Κατηγορία:Μητροπολίτες Φωκίδος